Merafong se skuld ‘buite beheer’, sê DAArgieffoto (Foto: stevepb, Pixabay) Die Demokratiese Alliansie het Sondag gewaarsku dat water- en kragtoevoer na inwoners in Merafong-munisipaliteit (Carletonville) in Gauteng “binnekort” afgeskakel kan word, as gevolg van skuld aan Rand Water en Eskom wat “buite beheer” is. Die munisipaliteit het verlede maand ŉ kennisgewing ontvang dat beurtkrag ingestel kan word, omdat ŉ betaling nie aan Eskom gedoen is nie. “Gegewe die erns van die probleem, het die raad van die munisipaliteit, onder beheer van die ANC, vinnig ŉ betaling aan die kragvoorsiener gemaak voor dat die kragtoevoer afgesny is,” het Ina Cilliers, DA-LP in Gauteng, gesê. Teen die einde van Julie 2017 het die munisipaliteit R129 miljoen aan Eskom geskuld. Dit staan nou op R154 miljoen, ondanks ŉ betaling om die ligte aangeskakel te hou. Teen die einde van Julie het die munisipaliteit Rand Water R50 miljoen geskuld en dit het nou tot R60 miljoen verhoog. “Dit is duidelik dat Merafong maandeliks meer geld spandeer as die inkomste wat hy verdien. Die DA ondersteun die Merafong-inwoners wat die risiko beloop dat hulle hul werk kan verloor of dat ondernemings hul deure sal moet sluit as gevolg van ŉ regering wat nie omgee nie,” het Cilliers bygevoeg. Sy het gesê die DA sal eis dat die burgemeester van Merafong en Paul Mashatile, Gautengse LUR vir samewerkende regering, sal optree om dringend ŉ finansiële herstelplan vir Merafong saam te stel.